Poul Fischer (DF), 2004-05-18:
Dansk Folkeparti indgik i efteråret 2002 en politisk aftale med regeringen om en omprioritering af taksttilskuddet på 360 mio. kr. til den kollektive trafik, en aftale, som Dansk Folkeparti naturligvis står ved, og som vi siden aftalens indgåelse med jævne mellemrum har forklaret her i salen.
Taksttilskuddet på 10 pct. til den kollektive trafik blev af den tidligere regering med støtte fra SF og Enhedslisten indført som led i en større miljøpolitisk aftale.
Taksttilskuddet blev ydet for at bringe flere borgere over i den kollektive trafik og dermed mindske anvendelsen af andre transportformer og mindske den samlede miljøbelastning.
Taksttilskuddet omfattede den samlede kollektive trafik, altså både statens, amternes og kommunernes kollektive trafik.
Fra kommuner og amter var der nogen modstand imod, at man fra statsligt hold blandede sig i deres takstkompetence.
Hvorledes gik det så?
Ja, vi kunne jo konstatere, at tilskuddet ikke bragte flere over i den kollektive trafik.
Dansk Folkeparti og regeringen valgte derfor at omprioritere midlerne til en genopretning af et stærkt nedslidt skinnenet, således at brugerne af den kollektive trafik på skinner på sigt kunne opleve en bedre regularitet.
Ved en efterfølgende status har skinnenettets tilstand vist sig at være væsentlig værre end ved denne aftales indgåelse, og vi er i Dansk Folkeparti derfor tilfredse med at være med i den store trafikpolitiske aftale fra november 2003, hvor Banedanmark tilføres yderligere 1 mia. kr. pr. år de næste 10 år ud over de 360 mio. kr. Vi kan dermed få stoppet nedsliddet af jernbanenettet og give brugerne en bedre oplevelse, når de anvender den kollektive trafik på skinner.
Staten har takstkompetencen på skinnenettet uden for S-togs-området.
Takstudviklingen her har tidligere og vil i fremtiden følge pris- og lønudviklingen.
Der er netop indgået en ny 10-års-kontrakt mellem staten og DSB, der sikrer dette.
Så det er næppe dette område, forespørgerne henviser til, når der tales om store takststigninger i den kollektive trafik, men derimod der, hvor amter og kommuner har takstkompetencen.
Den netop offentliggjorte rapport over takstudviklingen giver ikke noget entydigt billede af takstudviklingen.
Dels er der tale om mange trafikselskaber, dels har omkostningsudviklingen ikke været ens.
Vi er i Dansk Folkeparti godt tilfredse med, at denne rapport er blevet udarbejdet, og vi er blevet bekræftet i, hvad vi troede.
I Dansk Folkeparti er vi enige i, at det ikke er rimeligt med takststigninger ud over den almindelige pris- og lønudvikling.
Tager vi f.eks. HUR-området, som har en markedsandel på 55 pct., ser man af rapporten en omkostningsudvikling ud over prisudviklingen tillige med et reduceret tilskud til den kollektive trafik.
Derfor skal priserne eksplodere, og det er ikke rimeligt.
Oplever man en omkostningsudvikling større end prisudviklingen, er der jo to muligheder: enten at skære til ved at effektivisere og tænke anderledes eller øge tilskuddet.
Oplægget sikrer, at takstudviklingen i den kollektive trafik fra 2007 skal følge pris- og lønudviklingen.
Hvad prisudviklingen vil være frem til 2007, bestemmer kommuner og amter selv.
Staten har sin del på plads.
Med hensyn til forslaget til vedtagelse kan Dansk Folkeparti ikke stemme for det.